	ılmBAZA
Doktoranturaga qabul taqdimoti
PhD va DSc ga kiruvchilar uchun: taqdimotni qanday tayyorlash, nima baholanishi va qayerda ball yoʻqotiladi.



Bu nima va kimga kerak
PF-98 farmoniga koʻra (3-band “b”), ustuvor yoʻnalishlardagi ixtisosliklarga kirish imtihoni oʻrniga ilmiy tadqiqot ishi taqdimoti asosida qabul qilinadi. Taqdimot – rejalashtirgan tadqiqotingiz haqida qisqa material: maqsadi, obyekti, ahamiyati va qanday bajarilishi.
	Avval shuni aniqlang
•  Ixtisosligingiz ustuvor yoʻnalishlar roʻyxatida bormi (PF-98, 1-ilova).
•  Taqdimot talablarini har bir oliy taʼlim va ilmiy tashkilot mustaqil belgilaydi (PF-98). Bu qoʻllanma namunaviy uslubiy koʻrsatma asosida, u tavsiyaviy. Tashkilot qabul boshlanishidan oldin oʻz talablari bilan tanishtirishi kerak.



Taqdimot davlat tilida tayyorlanadi; tashkilot yoʻnalishi yoki ixtisoslikka qarab rus, ingliz yoki boshqa tilda ham boʻlishi mumkin. Qabul hujjatlariga elektron shaklda ilova qilinadi.
Qanday baholanadi
•  100 ballik tizim. Har bir koʻrsatkichda ball aniq shartlar bajarilganiga qarab qoʻyiladi.
•  Komissiya: kamida 5 nafar mutaxassis. Har biri mustaqil baholaydi; yakuniy natija ularning oʻrtacha bali.
•  Ikki bosqich: avval aʼzolar topshirgan materialingiz bilan tanishib, dastlabki ball qoʻyadi; keyin ogʻzaki taqdimot va savol-javob baholanadi.
•  Ball pasaytirilsa, aʼzo qaysi shart bajarilmaganini yozadi. Umumiy “yetarli emas” kabi izoh oʻrniga aniq shart koʻrsatiladi.
•  Taqdimot va savol-javobni videokuzatuv ostida oʻtkazish tavsiya etiladi; barcha talabgorlarga bir xil vaqt ajratiladi.
PhD taqdimoti: nimani yozish kerak
Sizdan ilmiy yangilik yoki tayyor natija talab qilinmaydi. Muammo asoslangan boʻlishi, qismlar bir-biriga bogʻlanishi va reja bajarsa boʻladigan boʻlishi muhim.
	Boʻlim
	Nima boʻladi
	Ball

	Mavzu va talabgor
	Tashkilot, F.I.O., qabul shakli, ixtisoslik shifri va nomi, mavzu.
	–

	Dolzarblik va oʻrganilganlik
	Aniq muammo, uni tasdiqlovchi dalillar, mahalliy va xorijiy natijalar, oʻrganilmagan jihat, qisqa havolalar.
	20

	Maqsad va vazifalar
	Bitta umumlashtiruvchi maqsad; unga olib boradigan, ketma-ket va takrorlanmaydigan vazifalar.
	12

	Obyekt, predmet va qamrov
	Nimani oʻrganasiz (obyekt) va uning qaysi jihatini (predmet); hudud, vaqt, maʼlumot chegarasi.
	8

	Metodologiya va usullar
	Umumiy yondashuv, usullar, ularning vazifalar bilan bogʻliqligi, maʼlumot olish va tahlil tartibi.
	20

	Gʻoya va ilmiy ahamiyat
	Nimani tekshirasiz, mavjud ishlardan nimasi bilan farq qiladi, qaysi bilimni toʻldiradi.
	15

	Bosqichlar va ish rejasi
	Uch yilga taqsimlangan ishlar, oraliq natijalar, dissertatsiyani yakunlash, dastlabki ekspertiza va himoya.
	10

	Imkoniyat va yakuniy asoslash
	Maʼlumot, baza, uskuna; uch yilda bajarish imkoni; cheklovlar; hamma qismlar bir-biriga mosligi.
	5

	Ogʻzaki taqdimot va savollar
	5 yoʻnalishda savol, har biri 2 balldan.
	10



DSc taqdimoti: nimani yozish kerak
PhD dan asosiy farqi: avvalgi natijalaringizga tayanasiz, mavjud holatni tanqidiy tahlil qilasiz va kutilayotgan yangilikni aniq koʻrsatasiz.
	Boʻlim
	Nima boʻladi
	Ball

	Mavzu va talabgor
	Tashkilot, F.I.O., qabul shakli, ixtisoslik, mavzu. Mavzu avvalgi ishlaringizning takrori boʻlmasin.
	–

	Avvalgi natijalar
	PhD yoki keyingi faoliyat natijalari, hal qilingan masalalar, yangi muammoga qanday oʻtgansiz.
	10

	Muammoning zamonaviy holati
	Mahalliy va xorijiy natijalarning tanqidiy tahlili, mavjud yechimlar kamchiligi, asosiy muammo.
	15

	Konsepsiya, maqsad, vazifalar
	Muammoni qanday nuqtayi nazardan hal qilasiz; maqsad konsepsiyadan, vazifalar maqsaddan kelib chiqadi.
	12

	Obyekt, predmet va qamrov
	Obyekt, predmet, qamrov; ularning muammo va konsepsiyaga mosligi.
	6

	Metodologiya va usullar
	Usullar roʻyxati emas: qaysi vazifaga qanday maʼlumot kerak, qanday olinadi, natija qanday tekshiriladi.
	16

	Kutilayotgan ilmiy yangilik
	Yangi natijalar kutilayotgan natija sifatida; mavjud va oʻz avvalgi natijalaringizdan farqi.
	16

	Ilmiy va amaliy ahamiyat
	Ikkalasi alohida: fanga nima qoʻshadi va qayerda qoʻllanadi.
	8

	Strategiya va bosqichlar
	Vazifalardan yangilikkacha boʻlgan uch yillik mantiq, oraliq natijalar, ekspertiza va himoya.
	7

	Ogʻzaki taqdimot va savollar
	5 yoʻnalishda savol, har biri 2 balldan.
	10



Eng koʻp ball yoʻqotiladigan joylar
Baholash shartlaridan kelib chiqib, quyidagilarni alohida tekshiring:
×  Maqsad mavzu nomini takrorlaydi. Maqsad kutilayotgan ilmiy natija yoʻnalishini bildirishi kerak.
×  Dalil bor, manbasi yoʻq. Dolzarblik dalilining manbasi koʻrsatilmasa, ball kamayadi.
×  Faqat mahalliy yoki faqat xorijiy tadqiqotlar. Ikkalasi ham kerak, ular taqqoslanib, xulosa chiqarilishi lozim.
×  Obyekt va predmet bir xil. Predmet – obyektning aniq oʻrganiladigan jihati.
×  Usullar shunchaki roʻyxat. Qaysi usul qaysi vazifa uchun va undan nima chiqishi yozilsin.
×  “Ilk bor”, “mutlaqo yangi” iboralari. Oʻrniga mavjud ishlardan aniq farqni yozing.
×  Rejada himoya yoʻq. Natijalarni umumlashtirish, dastlabki ekspertiza va kengashda himoya alohida koʻrsatilsin.
×  Reja uch yilga sigʻmaydi. Hajm va qamrov muddatga mos boʻlsin.
×  DSc: natijalar oʻrniga nashrlar roʻyxati. Qanday masalalar hal qilinganini yozing.
×  DSc: eski natija yangi deb koʻrsatilgan. Avvalgi va kutilayotgan natijalarni aniq ajrating.
×  DSc: “adabiyot oʻrganiladi, tajriba oʻtkaziladi” kabi umumiy reja. Vazifalardan yangilikkacha boʻlgan mantiq koʻrinsin.
Ogʻzaki taqdimotda
•  Matnni oʻqib bermang: muammo, maqsad, yondashuv, kutilgan natija va rejani oʻzingiz tushuntiring.
•  5 ta yoʻnalishda savol kutiling: muammo, maqsad va vazifalar, metodologiya, gʻoya yoki yangilik, reja. Har biri 2 ball.
•  2 ball – bevosita va asoslangan javob; 1 ball – muhim jihat ochilmagan; 0 ball – javob yoʻq, savolga aloqasiz yoki oʻz fikringizni tushuntira olmadingiz.
•  Sana, vaqt, format va ajratilgan daqiqalarni tashkilot eʼlon qiladi. Oldindan vaqtni oʻlchab mashq qiling.
	Shu qoʻllanma bilan birga
PowerPoint shablon (PhD, DSc) va oʻz-oʻzini tekshirish varaqasi (PhD, DSc) “Qoʻllanma va namunalar” boʻlimida.



IlmBaza qoʻllanmasi. Rasmiy hujjat oʻrnini bosmaydi.  ·  ilmbaza.uz  ·  




